《秋次霸亭寄申大》
唐代·储光羲

橘柚植寒陵，芙蓉蒂修坂。无言不得意，得意何由展。

况我行且不，而君往犹蹇。既伤人事近，复言天道远。

薄暮入空亭，中夜不能饭。南听鸿雁尽，西见招摇转。

千门汉王宫，百里周王苑。杲杲初景出，油油鲜云卷。

会朝幸岁正，校猎从新獮。念君久京国，双涕如露泫。

无人荐子云，太息竟谁辨。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。